เตือนอย่าตามแห่STPI
ลือ&#8216;เจ๊สีฟ้าเสี่ยป๋อง&#8217;ไล่ขึ้นมาราคาวิ่งแซงพื้นฐานปีหน้าแล้ว
12 พ.ย. 2555

ลือ‘เจ๊สีฟ้าเสี่ยป๋อง’ไล่ขึ้นมาราคาวิ่งแซงพื้นฐานปีหน้าแล้ว
หึ่ง! เจ๊สีฟ้าเสี่ยป๋อง โต้โผใหญ่ซื้อหุ้น STPI ดันราคาสูงลิ่ว บริษัทเตือนรายย่อยระวังเจ็บตัว
แหล่งข่าวจากบริษัท เอสทีพี แอนด์ ไอ (STPI) เปิดเผยถึงการตรวจสอบสาเหตุที่ทำให้ราคาหุ้นปรับตัวขึ้นแรงเกิน 50 บาท คิดเป็นพี/อี กว่า 65 เท่านั้น จากการสอบถามและตรวจสอบบุคคลที่เข้ามาซื้อหุ้นของบริษัทในช่วงที่ผ่านมา พบว่านักลงทุนรายใหญ่ชื่อ เจ๊สีฟ้าและเสี่ยป๋อง ได้เข้ามาซื้อหุ้น ซึ่งการลงทุนของบุคคลทั้งสองได้อ้างอิงบทวิเคราะห์ ที่ได้คาดการณ์ผลการดำเนินงานของบริษัท 
“นักลงทุนที่ยอมซื้อหุ้นโดยใช้ผลกำไรในปี 2556 ที่คาดว่าบริษัทจะทำได้ถึง 1,500-1,600 ล้านบาท ขณะที่กำไรปีนี้จะอยู่ที่ประมาณ 500 ล้านบาท ดังนั้นจึงอยากเตือนให้นักลงทุนระมัดระวัง” แหล่งข่าวเปิดเผย
นอกจากนี้ ราคาหุ้น STPI สูงขึ้นส่งผลให้มูลค่าหลักทรัพย์ตามราคาตลาด (มาร์เก็ตแคป) ขึ้นมาอยู่ในระดับกว่า 2 หมื่นล้านบาท ก็ถือว่าสร้างความมั่งคั่งและเป็นหน้าเป็นตาให้กับธุรกิจด้วย จึงเป็นเหตุผลหนึ่งที่นักลงทุนยอมจ่ายในราคาล่วงหน้า 1 ปี 
แหล่งข่าวจากโบรกเกอร์ เปิดเผยว่า หุ้น STPI ปรับตัวขึ้นแรงต่อเนื่องตามแรงซื้อของนักลงทุนรายใหญ่ได้ ไม่เหมือนหุ้นหลายตัวที่นักลงทุนรายใหญ่มักจะบาดเจ็บเมื่อเจ้าของนำหุ้นออกมาขายสวน แตกต่างจากหุ้น STPI ที่ผู้ถือหุ้นใหญ่คือ ตระกูลชาญวีรกูล ไม่ได้มีการซื้อขายหุ้น 
อย่างไรก็ตาม ราคาหุ้น STPI ล่าสุดปิดที่ 58.25 บาท ถือว่าเป็นราคาที่เกินเป้าหมายที่บริษัทหลักทรัพย์ได้คาดการณ์ไว้ เช่น บริษัทหลักทรัพย์ (บล.) ดีบีเอส วิคเคอร์ส ให้ราคาหุ้น 49 บาท พี/อี 12.3 เท่า ของปี 2556 บล.เอเซีย พลัส ให้ราคาเหมาะสมที่ 43.21 บาท โดยประเมินว่า STPI จะมีกำไรสุทธิ 633 ล้านบาทในปีนี้ และเพิ่มขึ้นอย่างมีนัยสำคัญเป็น 1,490 ล้านบาท ในปี 2556